**Corabia nisipurilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Călătoreai pe apele iubirii

în mângâierea unui vânt ușor

ce te-ndrepta, pe calea fericirii,

c-un suflu calm, spre-un țărm atrăgător.

Te-ai alintat, în micile balansuri

pe valuri de tandrețe și de vis,

ce îți păreau mirificele dansuri

din vremi descrise-n foi de manuscris.

Și ți-a plăcut, dar mersul tău pe mare

ți s-a părut prea singur și prea lin,

și ți-ai dorit mai mult, ai vrut, cu-ardoare,

furtuni aduse de un vânt străin.

Ele-au venit, și te-au purtat pe valuri

ce te-au îndepărtat de calea lui,

departe de iubire și portaluri,

cu un vârtej sălbatic și haihui.

Iar vechiul vânt, acum, nu te mai vede,

iar de ar face-o, n-ar ști niciun chip

de-a te aduce-n mare, și nu crede

că te ajută-n marea de nisip.